送王木叔推官分韻得錦字
作者：樓鑰
朝代：宋

paragraphs: 王郎天下士，中和自生稟。
澹然初無營，見者輒歛衽。
幕中資婉畫，處事極精審。
與人如恐傷，律己淵冰懔。
深恐馬駭輿，要使鴞食葚。
一寸憂國心，幾年不甘寢。
此意大未酬，退靜若已甚。
使之行所學，庶幾人奠枕。
向來孰間之，未免斯立噤。
川泳而雲飛，頼有東陽沈。
露章極推轂，分韻句裁錦。
風流有如許，不復嘆踔踸。
如君豈蓬蒿，人物妙流品。
不應奉香火，爲養謀祿廩。
與君幸瓜葛，心交今十稔。
豈惟我惜別，行道情苒荏。
紅蓮色何似，翠柏風逾凜。
願君疎藥裹，一意護茵飪。
棄鼎寶康瓠，浮名如拾瀋。
行矣無多言，臨岐且劇飲。